ભાજપ શાસિત ગુજરાત સહિત ત્રણ રાજ્યોમાં મોટાપાયે ગેરકાયદે ખનન
નવગુજરાત સમય | Publish Date: Mar 22 2018 9:20AM
કેન્દ્ર સરકારના જ આંકડાઓ પ્રમાણે મોદી સરકારના કાર્યકાળમાં ભાજપ શાસિત ત્રણ મોટા રાજ્યોમાં ગેરકાયદે ખનનની ઘટનાઓમાં ૧૦૦ ટકા સુધીનો વધારો થયો છે. કેન્દ્રીય ખનન મંત્રાલય દ્વારા જારી કરાયેલા આંકડાઓ પ્રમાણે, મધ્યપ્રદેશ, ગુજરાત અને રાજસ્થાનમાં ગેરકાયદે માઈનિંગની ઘટનાઓમાં ક્રમશ: ૧૦૬, ૫૩ અને ૩૪ ટકા વધારો થયો છે. દેશમાં માઈનિંગ માટે મુખ્ય ૧૦ રાજ્યોની યાદીમાં ટોચ પર રહેનારા આ ત્રણ રાજ્યોમાં ગેરકાયદે ખનનનો આ આંકડો નાણાકીય વર્ષ ૨૦૧૩-૧૪થી લઈને ૨૦૧૬-૧૭ સુધીનો છે. આંકડાઓ પ્રમાણે, ૨૦૧૩-૧૪ દરમિયાન મધ્યપ્રદેશમાં ગેરકાયદે ખનનના ૬૭૨૫ કેસો પકડાયા હતા. જ્યારે ૨૦૧૬-૧૭ દરમિયાન કુલ ૧૩૮૮૦ કેસો નોંધાયા હતા..
ભાજપ શાસિત ગુજરાતમાં જ્યાં ૨૦૧૩-૧૪ દરમિયાન ૫૪૪૭ ગેરકાયદે ખનનની ઘટનાઓ સામે આવી ત્યારે ૨૦૧૬-૧૭માં એ આંકડો વધીને ૮૩૨૫ સુધી પહોંચી ગયો હતો. ત્રીજા ક્રમે ભાજપ શાસિત રાજસ્થાન છે જ્યાં ૨૦૧૩-૧૪માં ૨૯૫૩ કેસો વધી ૨૦૧૬-૧૭માં ૩૯૪૫ કેસો થઈ ગયા હતા. જો કે માઈનિંગના ક્ષેત્રમાં કેટલાક રાજ્યોનાં આંકડા સુધર્યા પણ છે. માઈનિંગના મુખ્ય રાજ્યોમાં સામેલ ઝારખંડે ગેરકાયદે ખનનના કેસોમાં લગભગ ૨૩ ટકાનો ઘટાડો નોંધાવ્યો છે. જ્યારે તામિલનાડુમાં ગત ચાર વર્ષમાં ગેરકાયદે ખનનના મામલે મોટો ઘટાડો નોંધાયો છે.
જ્યાં ચાર વર્ષ પ્રથમ તામિલનાડુમાં ૧૦૭૮ ગેરકાયદે ખનનની ઘટનાઓ સામે આવી હતી જ્યારે ૨૦૧૬-૧૭ દરમિયાન રાજ્યમાં માત્ર ૫૬ કેસો જ સામે આવ્યા હતા. કેન્દ્રીય ખનન મંત્રાલયના આ રિપોર્ટમાં સામેલ મુખ્ય રાજ્યોમાં આ રાજ્યો ઉપરાંત આંધ્રપ્રદેશ, છત્તીસગઢ, ગોવા, કર્ણાટક, મહારાષ્ટ્ર, ઓડિશા અને તેલંગણા પણ સામેલ છે. આ ચાર વર્ષ દરમિયાન તામિલનાડુમાં ગેરકાયદે ખનના કુલ ૧૦૭૩૪ કેસોમાં એફઆઈઆર નોંધવામાં આવી છે. આ કેસોથી રાજ્યને ૧૨૨.૮૫ કરોડ રૂપિયાની કમાણી દંડ તરીકે પ્રાપ્ત થઈ છે. એ રીતે મધ્યપ્રદેશે આ દરમિયાન આવા કેસોમાંથી દંડ તરીકે લગભગ ૧૧૩૨ કરોડ રૂપિયા વસૂલ કર્યા છે.